ኦህዴድ በላቀ ደረጃ የኅብረተሰቡን ተጠቃሚነት ለማረጋገጥ እንደሚሰራ አስታወቀ
ድርጅቱ መጋቢት 17 ቀን የሚከበረውን የኦህዴድ 26ኛ ዓመት የምስረታ በዓሉን በማስመልከት ባወጣው መግለጫ እንዳስታወቀው፥ ለህዝብ ቅሬታና ምሬት መነሻ የሆኑ የመልካም አስተዳደር ችግሮችንና ኪራይ ሰብሳቢነትን ከመሠረቱ አስወግዶ በለውጥና በዕድገት ጐዳና የተጀመረውን የህዳሴ ጉዞ ያፋጥናል።በዚህም ኅበረተሰቡን በላቀ ደረጃ ተጠቃሚ ለማድረግ ከመቼውም ጊዜ በላይ በቁርጠኝነት ለመረባረብ ቃል ኪዳኑን ያድሳል፡፡ችግሮቹ የህዝቡን ብልጽግና የሚያቀጭጩ የሥርዓቱም አደጋዎች መሆናቸውን ኦህዴድ ተገንዝቧል ሲል መግለጫው አውስቶ፤ በአብዮታዊ ዴሞክራሲያዊ ትግል አመለካከቶቹንና ድርጊቶቹን ከመሰረታዊ አደረጃጀታቸው ለመናድ ጥረት እንደሚያደርግ ጠቁሟል።የህዳሴ ጉዞውን እውን ማድረግ የሚቻለው ህዘቡ የህዳሴውን መስመርና ትግል የራሱ ካደረገ እንደሆነ የጠቆመው መግለጫው፤ በዚሁ መሰረት አሁን የተከሰቱትና ግጭትን ያስከተሉ ችግሮች ለልማት ካለ ፍላጎት የመነጩና ተገቢ ጥያቄ መሆናቸውን ድርጅቱ እንደሚያምንም መግለጫው ያትታል።ኦህዴድ ችግሮቹን በሕዝባዊ ወገንተኝነት መንፈስ እንደሚመለከታቸው መግለጫው ጠቁሞ፤ ኦህዴድ ችግሮቹን በህዝቡ ሁለንተናዊ ተሳትፎ እንደሚፈታቸው ያለውን ሙሉ እምነት ገልጿል። ይህም ህዳሴው በትክክለኛው መስመር ላይ መሆኑን እንደሚያረጋግጥ የድርጅቱ መግለጫ አብራርቷል።አሁንም ችግሮቹ በተጨባጭ እድገት የሚፈታተኑና አሳሳቢ የልማትና የሰላም እንቅፋት መሆናቸውን ጠቁመው፤ኅብረተሰቡን በላቀ ደረጃ ከአገሪቱ የእድገትና የልማት እንቅስቃሴ ተጠቃሚ ለማድረግ እየሰራ መሆኑን ኦህዴድ በመግለጫው አመልክቷል። ድርጅቱ የቆመለት ዓላማን ከግብ ለማድረስ ከመቼውም ጊዜ በላቀ ቁርጠኝነት ለመረባረብ ቃል ኪዳኑን እንደሚያድስ አረጋግጧል።በዚህ ዓመት በአየር ንብረት መዛባት ምክንያት ለድርቅ የተጋለጡ የኀብረተሰብ ክፍሎች እንዳይጎዱና አፋጣኝ እርዳታ አግኝተው እንዲቋቋሙ እየተደረገ መሆኑን የጠቆመው መግለጫው፤ ባለፉት ዓመታት በተገኘው የልማት እንቅስቃሴ በተገኘ አቅም ድጋፍ ለማድረግ ጥረት መደረጉን አብራርቷል።በዚህም ድረጅቱ በስፋት በመረባረብ የሚታወቅበትን ሕዝባዊ ወገንተኝነት በከፍተኛ ደረጃ በማረጋገጥ ላይ እንደሚገኝም ጠቁሙዋል።ድርቅ ያስከተለውን ችግር ለመቋቋም ኅብረተሰቡ የመረዳዳት የቆየ ባህሉን በመጠቀም እያደረገ ያለውን ጥረት ያደነቀው ድርጅቱ፤ ድርጊቱ ከፍተኛ አርአያነት ያለው በመሆኑ ኦህዴድ ምሰጋናውን አቅርቧል።፡ከ26 አመት በፊት ኦህዴድ የተመሠረተው ግልጽ የሆኑ አላማዎችና ግቦች መነሻና መድረሻቸው የህዝብን ተጠቃሚነት መሰረት ያደረጉ ግልጽ ዓላማዎችና ግቦችን ይዞ መሆኑን ያሰታወሰው መግለጫው፤ በየጊዜው በሚያጋጥሙ የትግል ምዕራፎች አስፈላጊውን መስዋዕትነት በመክፈል ለህዝብ ያለውን ወገንተኝነት በድጋሚ አረጋግጧል።ይሁን እንጂ በዚህ ሂደት ውስጥ የተፈጠሩ ችግሮች አሳዛኝና መከሰት የሌለባቸው፤ የማይጠበቁ ሁኔታዎች መከሰታቸውና በዜጎች ህይወትና ንብረት ላይ ጉዳት በመድረሱ ኦህዴድ ጥልቅ ሀዘን እንደተሰማው ገልጿል።፡ባለፈው ጊዜ ለተፈጠረው አለመረጋጋት መነሻዎች ከአፈጻጸም ጉድለት የመነጩና የመልካም አስተዳደር ችግሮች እንደሆኑም ድርጅቱ አምኖበታል።የህብረተሰቡን ህጋዊነት ያለው ጥያቄ የጥፋት ኃይሎች ከውስጥም ከውጭም በመጠራራት ለአፍራሽ ተልዕኮ ማዋላቸውን መግለጫው አመልከቶ፤ በሀሰት ፕሮፓጋንዳ ሀገር ለመናድ ያልፈነቀሉት ድንጋይ እንዳልነበረም አብራርቷል።ይሁን እንጂ ሰላም ወዳዱ ህዝብ የጥፋት ህልማቸውን እንዳከሸፈና ወደፊትም እንደሚያከሽፍ የገለጸው ድርጅቱ፤ እነኚህ ኃይሎች በዜጎች ህይወት መጥፋትና ደም መፍሰስ አላማቸውን ለማሳካት ከሚያደርጉት ጥረት እንዲቆጠቡ ጥሪ አቅርቧል።ምንም አይነት ጥያቄ በህግና ሥርአት ብቻ እንዲያራምዱ የጠየቀው ኦህዴድ፤ ዛሬም ሆነ ትናንት ለሰላም ያለውን ጽኑ ፍላጎት አጠናክሮ እንደሚቀጥል በመግለጫው ጠቁሙዋል።ኅበረተሰቡ ለሰላም ዘብ ሆኖ መቆሙን አጠናክሮ እንዲቀጥል ኦህዴድ በመልዕክቱ ጥሪውን አስተላልፏል፡፡በመጨረሻም በላቀ ኃላፊነትና ቁርጠኝነት ለህዳሴ ጉዞው መቀጠል የህብረተሰቡ ተሳትፎ ወሳኝ መሆኑን አመልከቶ፤ አባላቱ ከህዝቡ ጋር በመሆን የልማት፣ የሰላምና የዴሞክራሲያዊ ስርአት ግንባታ መስመሩ ተጠናክሮ እንዲቀጥል ቀን ከሌሊት እንዲረባረቡ ኦህዴድ የትግል ጥሪውን አቅርቧል።(ኤፍ.ቢ.ሲ) 